Ramaphosa tree vir Zuma in die bresAdjunkpresident Cyril Ramaphosa. Foto: GCIS Die DA het intussen gesê dit is onaanvaarbaar dat Zuma weier om in die Nasionale Vergadering te verskyn. “Hy kruip weg agter die verskoning dat die parlement ŉ te vyandige omgewing vir hom is,” het Mmusi Maimane, parlementêre leier van die DA, gesê. Maimane het Ramaphosa Woensdag versoek om te sê wanneer Zuma weer in die Nasionale Vergaderings sal verskyn om LP’s van opposisiepartye se vrae te beantwoord. “Ek soek graag ŉ verbintenis. Wanneer gaan president Jacob Zuma voor die Nasionale Vergadering verskyn?” Ramaphosa het gesê Zuma het “groot respek” vir die Nasionale Vergadering. Hy het gesê die verhouding tussen uitvoerende gesag en die parlement is verskans in die grondwet en dit moet op reëls gebaseer word. “Maar tans is die verhouding nie so goed as wat ons dit sou wou hê nie. En dit is presies wat ek wil aanspreek met die leier van die politieke partye. Dit raak baie moeilik wanneer daar ŉ getjank en geskreeu is om ŉ redelike verhouding te hê.” Ramaphosa het gesê ŉ goeie verhouding verg ŉ bevorderlike omgewing. “So lank as wat dié soort gedrag van die lede van opposisiepartye voortduur, gaan daar nie ’n goeie verhouding tussen die parlement en die uitvoerende gesag wees nie,” het hy gesê. Maimane het in ŉ verklaring gesê Zuma en die uitvoerende gesag kan nie kies watter grondwetlike verpligtinge hulle wil nakom nie. “Die president kan hardloop maar hy kan nie vir altyd wegkruip nie. Die DA sal alles moontlik doen om te verseker dat die president voldoen aan sy grondwetlike verpligtinge.”